钦定古今图书集成/明伦汇编/官常典/第526卷 > 爱鲁
## 钦定古今图书集成/明伦汇编/官常典/第526卷 > 爱鲁

按《元史昔里钤部传》：“昔里钤部子爱鲁，袭为大名路
达鲁花赤。至元五年，从征云南金齿诸部蛮兵万人，
绝缥甸道，击之，斩首千馀级，诸部震服。六年，再入，定
其租赋，平火不麻等二十四砦，得七驯象以还。七年，
改中庆路达鲁花赤，兼管爨僰军。十年，平章赛典赤
行省云南，令爱鲁疆理永昌，增田为多。十一年，阅中”
庆版籍，得隐户万馀，以四千户即其地屯田。十三年，
诏开乌蒙道，帅师至玉、连等州，所过城砦未附者，尽
击下之，水陆皆置驿传，由是大为赛典赤信任。十四
年，忙部也可不薛叛，以兵二千讨平之。迁广南西道
左右两江宣抚使，兼招讨使。十六年，迁云南诸路宣
慰使、副都元帅。十七年，复立云南行省，拜参知政事。
十八年，乌蒙罗佐山、白水江蛮杀万户阿忽以叛，复
讨平之。十九年，召诣阙，进左丞。也可不薛复叛，诏与
西川都元帅也速荅儿、湖南行省脱里察会师进讨，
禽也可不薛，送京师，仁普诸酋长皆降，得户四千。诸
王相吾儿帅诸将征缅，爱鲁供馈饷无乏绝。二十二
年，乌蒙阿谋杀宣抚使以叛，与右丞拜荅儿往征之。
拜荅儿以爱鲁习知其山川道里，令诸军悉听指授，
分道进击，生擒阿蒙以归。二十四年，进右丞。朝廷立
尚书省，复改行尚书右丞。镇南王征交趾，诏爱鲁将
兵六千人从之，自罗罗至交趾境。交趾将昭文王以兵四万守木兀门，爱鲁与战，破之，擒其将黎石、何英
比，三月大小一十八战，乃至其王城，与诸军会战，又
二十馀合，功为多。二十五年，感瘴疠卒。赠平章政事，
谥“毅敏。”子教化，中书平章政事，请于朝，赠其祖昔里
钤部太师，谥“贞献”；加赠爱鲁太师，追封魏国公，改谥
“忠节。”